**Un sentiment nu moare niciodată**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Uneori vântul mă face să cred că totul a durat doar o clipă”

Octavian Paler

- Ninge-absurd în basme şi mi-e dor de tine,

Andersen pe stradă bântuie tăcut,

Margini de poveste unde iarna vine

Să-mi aducă-aminte cum a început

Visul nostru tânăr cu-ntrebări letale,

Nerostite gânduri scrise-ntr-un poem,

Anotimpuri albe numai ale tale

Cu zăpezi polare duse la extrem.

Te întreb, iubite, vrei să-mparți cu mine

Noaptea asta rece, visul de-mprumut?

Ne-a unit o iarnă ce-a-mpletit destine

Și-n absurdul vremii, iarăși, ne-am pierdut.

- Ninge pe-acea bancă unde-am stat odată,

Simt topit pe buze ultimul sărut,

În povestea noastră iarna-i fermecată,

Ninge iar, iubito, ca la început.

Și mi-e dor de toate câte-au fost să fie,

Gura dulce-amară, focu-n șemineu,

Glezna ta subțire, trupul poezie

Bântuie prin basmul sufletului meu.

Se anunț-o iarnă plină de zăpadă

Cu ninsori bogate, ca un așternut,

Până-n primăvară, fără de tăgadă,

Regăsim poteca visului pierdut.

Liliana Trif Ioan Grigoraș

Din volumul Din paradisul aproape pierdut -

Editura PIM Iași - 2015